text: Sidste nyt: Tog med flygtninge kører fra Padborg
  10 september 2015 kl. 04.33
  Torsdag morgen har de 150 flygtninge, der siden onsdag aften har opholdt sig på Padborg Station, fået lov til at rejse videre gennem Danmark.
  Den gruppe flygtninge, der onsdag valgte at overnatte på stationen, fik her til morgen lov til at rejse videre og samtidig er togdriften til og fra Padborg Station igen blevet genoptaget. Det oplyser Vicepolitiinspektør Jan Lambertsen fra Syd og Sønderjyllands Politi til TV SYD.
  Samtidig forbereder politiet sig lige nu til endnu en dag, hvor det forventes at nye grupper med flygtninge, ankommer til Padborg. Efter at togdriften over Padborg blev indstillet onsdag, er store grupper af flygtninge samlet ved Flensborg Banegård.
  Allerede kort efter klokken syv her til morgen forventes det, at der kommer tog med flere flygtninge til Padborg.
  